સુરેન્દ્રનગરની સી.યુ.શાહ મેડિકલ કોલેજમાં વિદ્યાર્થી પાસે એટીકીટી સોલ્વ કરવા નાણા માંગતા કલાર્કનો વીડીયો વાયરલ થયો છે. આથી સમગ્ર સૌરાષ્ટ્રમાં સી.યુ.શાહ મેડીકલ કોલેજ ચર્ચાનું કેન્દ્ર બન્યું છે. આ અંગે તપાસ કરવામાં આવતા હાલ કલાર્ક નિમેશ મકવાણાને સસ્પેન્ડ કરી દેવામાં આવ્યો હોવાનું સત્તાઘિશોએ સમર્થન આપ્યું છે. જેમાં મેડીકલ કોલેજના સત્તાધિશોએ કુલડીમાં ગોળ ભાંગવાની તૈયારીઓ શરૂ કરી છે. સૌરાષ્ટ્ર યુનિવર્સીટીના ઇન્ચાર્જ કુલપતી ડો. કમલ ડોડીયાએ આ કેસમાં તપાસ માટે ચાર સભ્યોની સમિતિની રચના કરી છે. જ્યારે સી. યુ. શાહ મેડીકલ કોલેજ પોતાની તપાસ સમિતિમાં ઘરના ભૂવા અને ઘરના ડાકલાનો સમાવેશ કર્યાની એ.બી.વી.પી.એ રજૂઆત કરી હતી. બીજીતરફ વિડીયો વાયરલ કરનાર વિદ્યાર્થીએ વટાણા વેરી નાખ્યા છે. જેમાં આ કેસમાં સુરેન્દ્રનગર એ.સી.બી. કચેરીએ રાહુલ બી. પરમારે મોડી સાંજે ફરિયાદ નોંધાવી છે. આ ફરિયાદમાં એન્ટી કરપ્શન કલમ અંતર્ગત ગુનો નોંધાવવા લેખિત ફરિયાદ થતા ચકચાર ફેલાઈ છે.